作者:傅伯達
標題:沁園春
內容:白帝司權，炎宮回馭，一葉報秋。正銀河高瀉，金風作扇，冰輪將滿，火傘初收。吳越傳芳，鬥牛鍾秀，間世生賢誰與儔。那堪更負，過人才氣，濟世謀猷。風流花縣優遊，有善政廉名達郡侯。鶚書朝薦，泥封暮召，榮登閨籍，平步瀛洲。歌駐行雲，舞翔迴雪，壽酒深傾碧玉甌。從今願，願齡齊鼻祖，名在丹丘。